Diari Oficial de la Generalitat Valenciana


Sumari del DOGV 7018, del 07-05-2013 (2013/4484)

ORDE 11/2013, de 2 de maig, de la Conselleria d'Economia, Indústria, Turisme i Ocupació, per la qual es convoquen les ajudes econòmiques a les organitzacions sindicals per a l'exercici de 2013.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7018

Data del DOGV
:   07-05-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/4484


Data del document
:   02-05-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 11/2013, de 2 de maig, de la Conselleria d'Economia, Indústria, Turisme i Ocupació, per la qual es convoquen les ajudes econòmiques a les organitzacions sindicals per a l'exercici de 2013. [2013/4484]  
L'Orde de 30 de juny de 2005 (DOGV 25.07.2005) de la Conselleria d'Economia, Hisenda i Ocupació, modificada per la de 14 de maig de 2007 (DOCV 18.05.2007), va aprovar les bases que regulen les ajudes econòmiques a les organitzacions sindicals.  
En compliment del que disposen les bases, s'ha de fixar el termini de presentació de sol·licituds en l'orde de convocatòria de les ajudes i donar publicitat als crèdits consignats en les lleis de pressupostos que han de finançar la seua concessió.   
La Llei 11/2012, de 27 de desembre, de Pressupostos de la Generalitat per a l'exercici econòmic 2013, conté en l'annex de transferències corrents la línia pressupostària T0230.000, amb una dotació econòmica de 538.300 euros, i destinada al suport a les organitzacions sindicals.  
  
Al tractar-se d'ajudes destinades a atendre la realització dels fins sindicals que els són propis, i distribuïdes segons criteris d'objectivitat, representativitat i publicitat, no complixen el requisit de l'avantatge econòmic ni el falsejament de la competència que afecte els intercanvis comercials entre els estats membres, per la qual cosa queden excloses de l'aplicació del principi d'incompatibilitat amb el mercat comú formulat en l'apartat 1 del 107 del Tractat de Funcionament de la Unió Europea, i per tant no és obligatòria la notificació d'estes a la Comissió Europea.  
  
D'altra banda, és necessari adaptar la composició de la comissió de valoració establida en la base sexta, apartat 2, de l'orde, com a conseqüència de la publicació del Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació.  
  
Per això, fent ús de les facultats atribuïdes per l'article 28 de la Llei 5/1983, de 30 de desembre, del Consell; l'article 47 del text refós de la Llei d'Hisenda Pública de la Generalitat Valenciana, i el Decret 179/2012, de 14 de desembre, del Consell, pel qual s'establix l'estructura orgànica de la Presidència i les conselleries de la Generalitat,  
  
  
DECRETE:  
  
Primer. Convocatòria  
Es convoquen per a l'exercici de 2013 les ajudes econòmiques regulades per les bases aprovades per l'Orde de 30 de juny de 2005 (DOGV 25.07.2005) i modificades per la de 14 de maig de 2007 (DOCV 18.05.2007).  
  
Segon. Dotació econòmica  
De conformitat amb el que establix la Llei 11/2012, de 27 de desembre, de Pressupostos de la Generalitat per a l'exercici 2013, les ajudes convocades es finançaran a càrrec del programa 315.10, Condicions de Treball, Cooperativisme i Economia Social, línia pressupostària T0230.000, amb un import de 538.300 euros.  
  
Tercer. Termini de presentació  
El termini per a sol·licitar-les serà d'un mes comptat des de l'endemà de publicació de la present orde en el Diari Oficial de la Comunitat Valenciana.  
  
Quart. Comissió de valoració  
La composició de la Comissió serà la següent: El subdirector general de Relacions Laborals, que serà en serà el president; el cap del Servici de Registre d'Entitats d'Economia Social i de Registres Laborals, i la cap del Servici de Relacions Laborals i Gestió de Programes, que actuarà com a secretària de la comissió.  
  
  
Quint  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
Contra el que disposa la present orde, que posa fi a la via administrativa, podrà interposar-se un recurs potestatiu de reposició davant de l'òrgan que l'ha dictat, en el termini d'un mes des de la seua publicació en el Diari Oficial de la Comunitat Valenciana, o ser impugnada directament davant de l'orde jurisdiccional contenciós administratiu, en el termini de dos mesos, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 2 de maig de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA